钦定古今图书集成/明伦汇编/官常典/第560卷 > 李芃
## 钦定古今图书集成/明伦汇编/官常典/第560卷 > 李芃

按《唐书》本传，“芃字茂初，赵州人。解褐上邽主簿。严武
为京兆尹，荐补长安尉。李勉观察江西，表署判官。永
泰初，宣饶剧贼方清、陈庄西绝江，劫商旅为乱，支党
槃结。芃请以秋浦置州，扼襟要，使不得合从。勉是其
计，奏以宣之秋浦、青阳、饶之至德置池州，即诏芃行
州事。后魏少游代勉，表署都团练副使，摄江州刺史。”
以母丧解。勉之节度永平，复辟幕府。会李灵耀反，署
芃兼亳州防御使，护陈、颍饟道，便军兴。德宗立，授河
阳三城镇遏使。粮赀善者，必先以给士，士悦之达，练
事宜严备，常若有敌。未几，拜节度使，以东畿汜水等
五县隶属。与马燧等破田悦洹水上，以功检校兵部
尚书，实封百户。进围悦，悦将符璘以骑五百降，芃大
开壁门纳之。兴元初，检校尚书右仆射。以疾将请老，
谓所亲曰：“岁方旱蝗，上厌征伐。天下城垒坚，戈鋋利，
然务以力胜，其可尽乎！救敝者莫若德，方镇之臣，宜
先退让。死权锢禄，吾敢哉？言而不践，非吾志也。”固求
罢，归东都卒，年六十四，赠太子太保。